**KAUNO VINCO BACEVIČIAUS PRADINĖS MOKYKLOS REORGANIZAVIMO SĄLYGŲ APRAŠAS**

**I SKYRIUS**

**INFORMACIJA APIE REORGANIZAVIME DALYVAUJANČIUS JURIDINIUS ASMENIS**

1. Reorganizuojamas juridinis asmuo – Kauno Vinco Bacevičiaus pradinė mokykla – yra viešasis juridinis asmuo – biudžetinė įstaiga, Savanorių pr. 91, LT-44208 Kaunas, kodas 191829531. Duomenys apie Kauno Vinco Bacevičiaus pradinę mokyklą kaupiami ir saugomi Juridinių asmenų registre, įregistravimo data – 1994 m. balandžio 10 diena.

2. Dalyvaujantis reorganizavime juridinis asmuo – Kauno Žaliakalnio progimnazija – yra viešasis juridinis asmuo – biudžetinė įstaiga, Širvintų g. 15, LT-50174 Kaunas, kodas 190135970. Duomenys apie Kauno Žaliakalnio progimnaziją kaupiami ir saugomi Juridinių asmenų registre, įregistravimo data – 1995 m. balandžio 3 diena.

**II SKYRIUS**

**REORGANIZAVIMO BŪDAS**

3. Kauno Vinco Bacevičiaus pradinė mokykla reorganizuojama būdu, nurodytu Lietuvos Respublikos civilinio kodekso 2.97 straipsnio 3 dalyje. Kauno Vinco Bacevičiaus pradinė mokykla, kuri baigia savo veiklą kaip juridinis asmuo, prijungiama prie Kauno Žaliakalnio progimnazijos, kuriam pereina visos Kauno Vinco Bacevičiaus pradinės mokyklos teisės ir pareigos.

**III SKYRIUS**

**REORGANIZAVIMO PAGRINDIMAS**

4. Kauno Vinco Bacevičiaus pradinės mokyklos reorganizavimas vykdomas vadovaujantis Lietuvos Respublikos civilinio kodekso 2.96 straipsniais, 2.97 straipsnio 3 dalimi, 2.99, 2.101 ir 2.103 straipsniais, Lietuvos Respublikos darbo kodekso 120 straipsniu, Lietuvos Respublikos vietos savivaldos įstatymo 16 straipsnio 2 dalies 21 ir 26 punktais, 4 dalimi.

5. Pagrindinis reorganizavimo tikslas – racionalesnis ir efektyvesnis turimų išteklių panaudojimas.

6. Prijungus Kauno Vinco Bacevičiaus pradinę mokyklą, Kauno Žaliakalnio progimnazija savo veiklą vykdys buveinėje Širvintų g. 15, Kaune.

7. Kauno miesto savivaldybės taryba 2016 m. kovo 15 d. sprendimu Nr. T-116 „Dėl Kauno Vinco Bacevičiaus pradinės mokyklos reorganizavimo“ pritarė Kauno Vinco Bacevičiaus pradinės mokyklos reorganizavimui, prijungiant ją prie Kauno Žaliakalnio progimnazijos.

8. Vadovaujantis Lietuvos Respublikos civilinio kodekso 2.103 straipsniu, Kauno Vinco Bacevičiaus pradinės mokyklos reorganizavimas vykdomas supaprastinta tvarka.

**IV SKYRIUS**

**REORGANIZAVIME DALYVAUJANČIŲ JURIDINIŲ ASMENŲ IR TĘSIANČIO VEIKLĄ PO REORGANIZAVIMO JURIDINIO ASMENS DALYVIS**

9. Kauno Vinco Bacevičiaus pradinė mokykla reorganizuojama Kauno miesto savivaldybės, kuri yra vienintelė reorganizuojamo juridinio asmens ir dalyvaujančio reorganizavime juridinio asmens steigėja ir dalyvė, tarybos sprendimu. Po reorganizavimo veiklą tęsiančios Kauno Žaliakalnio progimnazijos savininko teises ir pareigas įgyvendinanti institucija yra Kauno miesto savivaldybės taryba.

10. Kauno Vinco Bacevičiaus pradinė mokykla reorganizuojama iki 2016 m. rugpjūčio 31 dienos.

**V SKYRIUS**

**JURIDINIO ASMENS PASIBAIGIMO MOMENTAS, TEISIŲ IR PAREIGŲ PERĖMIMAS**

11. Kauno Vinco Bacevičiaus pradinė mokykla baigia veiklą kaip juridinis asmuo nuo jo išregistravimo iš Juridinių asmenų registro dienos. Jos teisės ir pareigos (įskaitant nesumokėtas į Valstybinio socialinio draudimo fondo biudžetą, taip pat mokesčių administravimo pareigūnų ir kitų valstybės institucijų apskaičiuotas sumas, tarp jų baudas ir delspinigius, apskaičiuotus po Vinco Bacevičiaus pradinės mokyklos išregistravimo) perduodamos Kauno Žaliakalnio progimnazijai nuo turto ir dokumentų perdavimo ir priėmimo akto pasirašymo dienos.

12. Kauno Vinco Bacevičiaus pradinės mokyklos turto ir dokumentų perdavimo aktus pasirašo Kauno Vinco Bacevičiaus pradinės mokyklos direktorius Kauno miesto savivaldybės tarybos sprendimo dėl turto perdavimo nustatyta tvarka.

13. Kauno Žaliakalnio progimnazijos direktorius priima Kauno Vinco Bacevičiaus pradinės mokyklos turtą ir dokumentus Kauno miesto savivaldybės tarybos sprendimo dėl turto perdavimo nustatyta tvarka.

14. Kauno Vinco Bacevičiaus pradinės mokyklos darbuotojų darbo santykiai, jei darbuotojų išsilavinimas ir kvalifikacija atitinka teisės aktuose nustatytus reikalavimus ir jie sutinka dirbti pakeistomis darbo sutarties sąlygomis, tęsiami Kauno Žaliakalnio progimnazijoje. Jei darbuotojai nesutinka dirbti Kauno Žaliakalnio progimnazijoje, darbo sutartys nutraukiamos Lietuvos Respublikos darbo kodekso nustatyta tvarka.

15. Apie reorganizavimo sąlygų parengimą paskelbiama viešai ir pranešama raštu visiems Kauno Vinco Bacevičiaus pradinės mokyklos kreditoriams ne vėliau kaip prieš 30 dienų iki Kauno Vinco Bacevičiaus pradinės mokyklos reorganizavimo, prijungiant ją prie Kauno Žaliakalnio progimnazijos, sąlygų aprašo patvirtinimo.

16. Reorganizavimo laikotarpiu:

16.1. Kauno Vinco Bacevičiaus pradinės mokyklos direktorius neturi teisės be Kauno Žaliakalnio progimnazijos direktoriaus sutikimo sudaryti naujų darbo ir kitų sutarčių, skolintis pinigų ir prisiimti finansinių įsipareigojimų;

16.2. Kauno Vinco Bacevičiaus pradinės mokyklos direktorius ir Kauno Žaliakalnio progimnazijos direktorius ir administracija privalo užtikrinti nepertraukiamą šių įstaigų darbą.

**VI SKYRIUS**

**INVENTORIZACIJOS ATLIKIMO TVARKA**

17. Kauno Vinco Bacevičiaus pradinės mokyklos turtas inventorizuojamas vadovaujantis Inventorizacijos taisyklėmis, patvirtintomis Lietuvos Respublikos Vyriausybės 1999 m. birželio 3 d. nutarimu Nr. 719 ,,Dėl Inventorizacijos taisyklių patvirtinimo“, pagal sprendimo reorganizuoti Kauno Vinco Bacevičiaus pradinę mokyklą priėmimo dienos būklę.

**VII SKYRIUS**

**FINANSINĖS ATSKAITOMYBĖS KREDITORIAMS PATEIKIMO TVARKA**

18. Reorganizuojamos Kauno Vinco Bacevičiaus pradinės mokyklos finansinė atskaitomybė sudaroma už laikotarpį nuo 2016 m. sausio 1 dienos iki 2016 m. rugpjūčio 31 dienos.

19. Dėl susipažinimo su Kauno Vinco Bacevičiaus pradinės mokyklos praėjusių trejų finansinių metų finansine atskaitomybe galima kreiptis į Kauno Vinco Bacevičiaus pradinės mokyklos direktorių.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_